Sangvideo van jong ‘Gé Korsten’ roer harte landwydBraam du Toit (18). (Foto: Verskaf) Wat as ’n grap begin het om winkelgangers se gemoedere te lig, het gou in die beste ding ontwikkel wat al ooit met Braam du Toit (18), ŉ boerseun van Brits in Noordwes, gebeur het. ’n Video wat vandeesweek by ’n winkelsentrum in Uvongo in KwaZulu-Natal geneem is en waarop Braam hard en luidrugtig “Hier is ŉ mens” van Gé Korsten sing terwyl hy ’n winkeltrollie stoot, het soos ’n veldbrand op sosiale media versprei en hartsnare reg oor die land geroer. “Dit was regtig oorweldigend. Om te dink dit was iets wat as ’n grap bedoel was en toe so groot uitgedraai het, is net fantasties. Ek dink regtig dis die beste ding wat al sover in my lewe met my gebeur het,” het Braam aan Maroela Media gesê. Braam du Toit (18). (Foto: Verskaf) “Dis ook nie eintlik meer jou alledaagse musiek wat deesdae gespeel word nie, so dit was wonderlik om te sien hoe positief die mense daarop gereageer het.” Die jong man was saam met vriende in die South Coast-winkelsentrum toe een van die vriende, Jaco Bester, hom uitdaag om hardop te begin sing om die reaksie van winkelgangers te toets. Braam vertel die mense se gesigte het maar bietjie gehang en hulle het gedink ’n liedjie sou hulle opbeur. Hy was eers senuweeagtig, maar het toe losgetrek met die eerste liedjie wat in sy kop gekom het – en sy stem boonop goed pas. Hy erken dit het nogal waagmoed geverg. “Ek het nog nooit koppe so sien draai nie,” skerts Braam. “Almal was so in hul eie wêreld. Aan die einde het baie mense hande geklap – wat nou ongelukkig nie op die video is nie – maar dít was baie lekker. Net om te weet dat dit hulle dag bietjie beter gemaak het. Ons het gedink dit gaan net ’n grappie wees, en kyk waar het dit toe nou gedraai.” Die video wat Bester op Facebook gedeel het, is as al meer as 200 000 keer gekyk en wyd gedeel. Braam word selfs op sosiale media met die legendariese sanger self vergelyk – en dis te verstane waarom. Grootkop sal Braam egter nie kry nie. “Ek is nederig dankbaar.” Hy wil homself ook nie met Korsten vergelyk nie, maar sê dat hy nog altyd baie na die sanger opgekyk het en sy sangtalent bewonder. Braam du Toit (18). (Foto: Verskaf) Braam het verlede jaar aan die Hoërskool Brits gematrikuleer en wag tans op sy uitslag. Hy beplan om vanjaar BCom Ondernemingsbestuur by Akademia te studeer. Hy sal egter al te bly wees as iemand in die musiekbedryf hom raaksien en dalk ŉ geleentheid aanbied. Braam sing al vandat hy ses is en tree gereeld by onder meer kunswedstryde, musiekkompetisies en kerke op. Hy sing verskillende genres, ook klassieke musiek en pop. Hy het veral ’n liefde vir Afrikaanse musiek. Een van sy grootste drome is om eendag by Afrikaans is Groot op te tree. Braam sê hy sal egter dankbaar wees vir enige musiekgeleentheid wat na sy kant toe kom. “Daar is omtrent nie ’n minuut wat verbygaan wat ek nie sing nie. “Ek geniet dit om mense gelukkig te maak, te laat glimlag en my Godgegewe talent uit leef.”